لهند، رسميا لجمهورية د لهند (بلهندية: भारत गणराज्य - بلينݣليزية: Republic of India) هي واحد لبلاد كبيرة جات فلجنوب د آسيا. هي السابعة فلعالم من حيث لمساحة، والتانية من جيهت السكان. تاتعتابر لهند أكبر جمهورية ديموقراطية فلعالم من عدد الناس اللي ساكنين فيها. تيحدًها لمحيط لهندي من لجنوب، پاكيستان من لغرب، الشينوا و نيپًال و بوطان من الشمال، و بانݣلاديش و ميانمار من الشرق. لهند عندها تاريخ وحضارة طوال ودازو منها بزاف د لبلدان ولإمبراطوريات. خرجات من لهند 2 د لأديان كبيرة هي لهندوسية و لبودية، و وصلوليها بزاف د لأديان فلألفية اللولة بحال ليهودية ولمسيحية ولإسلام. ف 1858 بدات بريطانيا تاتسعمر لهند، وبقات فيها تال 1947، وهو لعام اللي ستاقلاًت فيه لهند لبريطانية وتقسمات للجمهورية د لهند و لجمهورية لإسلامية د پاكيستان. لهند دولة فيديرالية فيها 29 ولاية و 7 د لأقاليم تًيحادية. تيسكنو فلبلاد تقريبا مليار و 352 مليون د الناس، ولعاصمة ديالها هي نيو ديلهي. اللغات الرسمية د لهند هوما لهندية ولينݣليزية، ولعملة د لبلاد هي الروپًية.